Predkladacia správa
Poslanci Národnej rady Slovenskej republiky Ján Zvonár a Rafael Rafaj v rámci svojej zákonodarnej iniciatívy predložili do legislatívneho procesu návrh zákona, ktorým sa dopĺňa zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov. Účelom uvedeného návrhu zákona je umožniť bezodplatný prevod určitého nehnuteľného majetku vo vlastníctve hlavného mesta Slovenskej republiky Bratislavy do vlastníctva jej mestských častí.
Podľa § 31b zákona SNR č. 377/1990 Zb. o hlavnom meste Slovenskej republiky Bratislave v znení neskorších predpisov Bratislava môže previesť do vlastníctva mestských častí nehnuteľný majetok, ktorý im zverila do 31. decembra 2008, ak je nevyhnutný na to, aby mestské časti mohli vykonávať samosprávu Bratislavy a prenesené pôsobnosti v rozsahu vymedzenom týmto zákonom, inými zákonmi a štatútom. K vykonaniu citovaného ustanovenia však doposiaľ nedošlo vzhľadom na interpretačné problémy, pretože nie je zrejmé, či prevod nehnuteľností má byť odplatný alebo bezodplatný.
Navrhovaná stručná zákonná úprava spresňuje predmetné ustanovenie zákona tak, aby mestské časti mohli nadobudnúť príslušný majetok do vlastníctva bezodplatne. Toto riešenie taktiež umožní mestským častiam vložiť primerané finančné prostriedky do novonadobudnutého majetku, ktorým sú relevantné objekty z hľadiska poskytovania služieb obyvateľom, najmä školy, školské zariadenia a zariadenia sociálnych služieb.
K návrhu zákona sa vyjadrilo aj ministerstvo financií, ktoré nemá vecné pripomienky z hľadiska jeho súladu so súvisiacim zákonom SNR č. 138/1991 Zb. o majetku obcí v znení neskorších predpisov.
So zreteľom na uvedené skutočnosti návrh zákona v predloženom znení možno podporiť.